Document ID: 32010D0008

ΑΠΌΦΑΣΗ ΤΗΣ ΕΠΙΤΡΟΠΉΣ
της 22ας Δεκεμβρίου 2009
που απορρίπτει τη λύση που πρότεινε η Αυστρία δυνάμει του άρθρου 10 του κανονισμού (ΕΟΚ, Ευρατόμ) αριθ. 1553/89 του Συμβουλίου σχετικά με τον υπολογισμό συμψηφισμού στη βάση των ιδίων πόρων ΦΠΑ ο οποίος απορρέει από τον περιορισμό του δικαιώματος έκπτωσης του ΦΠΑ δυνάμει του άρθρου 176 της οδηγίας 2006/112/ΕΚ του Συμβουλίου
[κοινοποιηθείσα υπό τον αριθμό Ε(2009) 10428]
(Το κείμενο στη γερμανική γλώσσα είναι το μόνο αυθεντικό)
(2010/8/ΕΕ, Ευρατόμ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης,
τη συνθήκη για την ίδρυση της Ευρωπαϊκής Κοινότητας Ατομικής Ενέργειας,
τον κανονισμό (ΕΟΚ, Ευρατόμ) αριθ. 1553/89 του Συμβουλίου, της 29ης Μαΐου 1989, για το ομοιόμορφο οριστικό καθεστώς είσπραξης των ιδίων πόρων που προέρχονται από το φόρο επί της προστιθέμενης αξίας (1), και ιδίως το άρθρο 10 παράγραφος 2,
Κατόπιν διαβουλεύσεων με τη συμβουλευτική επιτροπή των ιδίων πόρων,
Εκτιμώντας τα ακόλουθα:
(1)
Ο συμψηφισμός στη βάση των πόρων ΦΠΑ βασίζεται στο άρθρο 6 παράγραφος 4 του κανονισμού (ΕΟΚ, Ευρατόμ) αριθ. 1553/89, το οποίο ορίζει ότι όταν κράτος μέλος περιορίζει ή αποκλείει, βάσει του άρθρου 176 της οδηγίας 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (2), από το δικαίωμα έκπτωσης του ΦΠΑ εισροών, τότε η βάση των ιδίων πόρων ΦΠΑ μπορεί να καθοριστεί όπως θα καθοριζόταν εάν δεν είχε περιοριστεί το δικαίωμα έκπτωσης. Αυτό ισχύει μόνο όσον αφορά την αγορά επιβατικών αυτοκινήτων και των καυσίμων τους που χρησιμοποιούνται για επαγγελματικούς σκοπούς, καθώς και τις δαπάνες που συνδέονται με τη χρηματοδοτική μίσθωση και ενοικίαση και τις δαπάνες συντήρησης και επισκευής των εν λόγω αυτοκινήτων. Η Αυστρία πρότεινε ένα πολυμερές σχέδιο λύσης γι’ αυτόν τον συμψηφισμό στη δική της βάση των ιδίων πόρων ΦΠΑ, η οποία περιλαμβάνει μέθοδο για έξι επιμέρους κατηγορίες.
(2)
Σύμφωνα με το άρθρο 13 παράγραφος 3 του κανονισμού (ΕΟΚ, Ευρατόμ) αριθ. 1553/89, η λύση που πρότεινε η Αυστρία εξετάστηκε στο σύνολό της από τη συμβουλευτική επιτροπή των ιδίων πόρων κατά τη συνεδρίασή της στις 10 Δεκεμβρίου 2009. Κατά την εξέταση της λύσης προέκυψαν στο πλαίσιο της επιτροπής διάφορες γνώμες σχετικά με μία επιμέρους κατηγορία της λύσης. Η επιμέρους αυτή κατηγορία αφορά τη μέθοδο που προτείνεται για τον υπολογισμό του στοιχείου ιδιωτικής χρήσης του συμψηφισμού στην εναρμονισμένη βάση των ιδίων πόρων ΦΠΑ. Σχέδιο απόφασης που απορρίπτει αυτή τη λύση της επιμέρους κατηγορίας που υπέβαλε η Αυστρία υποβλήθηκε στη συμβουλευτική επιτροπή των ιδίων πόρων η οποία εξέδωσε ευνοϊκή γνώμη στις 10 Δεκεμβρίου 2009.
(3)
Κατά τον υπολογισμό της ιδιωτικής χρήσης, ελλείψει πραγματικών στοιχείων, μπορούν να χρησιμοποιηθούν εναλλακτικές μέθοδοι. Για να εξασφαλίζεται ότι οι μέθοδοι αυτές συμβάλλουν στην ομοιομορφία κατά τον υπολογισμό του συμψηφισμού, πρέπει να βασίζονται σε γενικά αποδεκτές υποθέσεις.
(4)
Η Αυστρία απαιτεί από τους φορολογουμένους να διαχειρίζονται πραγματικά στοιχεία σχετικά με την ιδιωτική χρήση των επαγγελματικών αυτοκινήτων. Ωστόσο, για λόγους διοικητικής απλούστευσης, η Αυστρία πρότεινε μια λύση για τον υπολογισμό της ιδιωτικής χρήσης που περιλαμβάνει γενικά στατιστικά στοιχεία συνδυασμένα με κανόνες απόσβεσης που έχουν σχεδιαστεί για τη μη εναρμονισμένη φορολόγηση του εισοδήματος των επιχειρήσεων. Δεδομένου ότι η προτεινόμενη λύση έχει ως αποτέλεσμα το στοιχείο ιδιωτικής χρήσης να είναι πολύ μικρότερο από την αναλογία που χρησιμοποιείται από άλλα κράτη μέλη, δεν συμβιβάζεται με την απαιτούμενη ομοιομορφία κατά τον υπολογισμό του συμψηφισμού. Η λύση που πρότεινε η Αυστρία σχετικά με τον υπολογισμό της αναλογίας ιδιωτικής χρήσης των αυτοκινήτων που αγοράζονται από τις επιχειρήσεις πρέπει επομένως να απορριφθεί,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η λύση που πρότεινε η Αυστρία σχετικά με τον υπολογισμό της αναλογίας ιδιωτικής χρήσης των αυτοκινήτων που αγοράζονται από τις επιχειρήσεις απορρίπτεται.
Άρθρο 2
Η παρούσα απόφαση απευθύνεται στην Αυστρία.
Βρυξέλλες, 22 Δεκεμβρίου 2009.

Labels: 2
19
8
18
15